Nr. \_\_\_\_/ \_\_\_\_\_\_\_ 2020

**CĂTRE**

**ORGANIZAȚIILE SINDICALE AFILIATE**

Având în vedere faptul că, în anul școlar 2020-2021, actvitatea din unitățile de învățământ preuniversitar se va desfășura în condiții deosebite, generate de necesitatea asigurării condiţiilor de siguranţă epidemiologică pentru prevenirea îmbolnăvirilor cu virusul SARS-CoV-2, în scopul protejării drepturilor și intereselor salariaților din sistem, vă recomandăm următoarele:

1. organizațiile sindicale afiliate să solicite inspectoratelor școlare și unităților de învățământ organizarea unor sesiuni de instruire a personalului didactic de predare, având ca obiect însușirea unui mod unitar și uniform de utilizare a platformelor de e-learning/aplicațiilor/alte resurse de învăţare online, în cadrul cărora să se pună accent pe însușirea, de către cadrul didactic, a setărilor necesare pentru a asigura securitatea datelor (video și audio) ce se vor vehicula pe aceste instrumente de învățare online.

În solicitarea menționată trebuie atrasă atenția asupra faptului că orice incident ipotetic privind securitatea datelor cu caracter personal (fie ele ale beneficiarilor educației sau ale salariaților), este imputabil unității școlare, care are calitatea de operator de date cu caracter personal raportat la aceste activități. În această calitate, unitatea școlară are obligația de a implementa măsuri tehnice şi organizatorice adecvate în vederea asigurării unui nivel de securitate corespunzător, iar o astfel de instruire se circumscrie tocmai acestei obligații stabilită expres prin Regulamentul (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date

2. sindicatele afiliate să notifice conducerile unităților de învățământ cu privire la obligativitatea revizuirii anuale a fișelor postului pentru personalul didactic, potrivit prevederilor art. 2 din Metodologia de evaluare anuală a activităţii personalului didactic şi didactic auxiliar, aprobată prin Ordinul M.E.C.T.S. nr. 6143/2011, în special cu luarea în considerare a modificărilor aduse prin Ordinul M.E.C. nr. 4247/2020 privitoare la proiectarea activităţilor-suport pentru învăţarea în mediul online şi a instrumentelor de evaluare aplicabile online, utilizarea de resurse educaţionale deschise, aplicaţii online, organizarea şi desfăşurarea activităţilor didactice, curriculare şi extracurriculare în mediul şcolar, extraşcolar şi în mediul online, realizarea şi aplicarea unor instrumente de evaluare a activităţii online etc.

De asemenea, este important ca organizațiile sindicale să se asigure că fișele de post astfel modificate sunt aduse la cunoștința salariaților, având în vedere că în funcție de acestea va fi efectuată ulterior evaluarea anuală a activității și va fi stabilit calificativul anual al salariaților, cu numeroase implicații în ceea ce privește evoluția în carieră (participarea la concursul pentru obținerea gradației de merit, la înscrierea pentru obținerea gradelor didactice etc.).

3. organizațiile sindicale afiliate să solicite convocarea comisiilor paritare de la nivelul unităților de învățământ, pentru a se analiza și hotărî, în funcție de scenariul aplicabil pentru desfășurarea cursurilor, dacă se impune sau nu încheierea unor acte adiționale la contractele individuale de muncă, respectiv, modificarea locului muncii.

Precizăm că, potrivit art. 17 alin. 5 din Codul Muncii, orice modificare, în timpul executării, a unuia dintre elementele contractului individual de muncă impune încheierea unui act adiţional la contract, anterior producerii modificării, *cu excepţia situaţiilor în care o asemenea modificare este prevăzută în mod expres de lege* sau în contractul colectiv de muncă aplicabil.

Având în vedere situația actuală, considerăm că încheierea unui act adițional se impune doar în acele situații în care activitatea nu se desfășoară la sediul unității de învățământ.

4. raportat la faptul că, în anul școlar 2020-2021, o parte a activității didactice se va desfășura în format online și având în vedere că, potrivit prevederilor art. 2 din Regulamentul-cadru de organizare şi funcţionare a unităţilor de învăţământ preuniversitar, aprobat prin Ordinul MEC nr. 5447/2020, se instituie obligația unităţilor de învăţământ de a-şi elabora propriul regulament de organizare şi funcţionare, sugerăm să aveți în vedere următoarele:

a) cu ocazia redactării proiectului Regulamentului de organizare și funcționare al unității de învățământ, reprezentantul organizației de la nivelul unității să insereze în conținutul acestuia prevederile art. 272 alin. (3)- (5) din Legea educației naționale nr.1/2011, potrivit cărora:

*”(3) Înregistrarea prin orice procedee a activităţii didactice poate fi făcută numai cu acordul celui care o conduce.*

*(4) Multiplicarea, sub orice formă, a înregistrărilor activităţii didactice de către elevi sau de către alte persoane este permisă numai cu acordul cadrului didactic respectiv.*

*(5) Înregistrarea prin orice procedee a activităţilor desfăşurate în spaţiile şcolare este permisă numai cu acordul personalului de conducere, cu excepţia celor de la alin. (3).”*

b) ulterior dezbaterii și aprobării Regulamentului de organizare și funcționare de către consiliul de administrație al unității, reprezentantul organizației sindicale să monitorizeze și să se implice activ în aducerea acestuia la cunoștința părinţilor şi a elevilor.

5. organizațiilor sindicale afiliate să solicite conducerilor unităților de învățământ transmiterea unei informări oficiale către părinți/alți reprezentanți legali și elevi (majori) cu privire la obligativitatea respectării dispozițiilor legale referitoare la protecția dreptului la imagine a cadrului didactic (anexăm un model de informare), luând în considerare că, în cele mai multe unități de învățământ, cel puțin o parte a activităților didactice se va desfășura prin intermediul unor platforme/aplicații/alte resurse de învăţare online.

PREȘEDINTE,

Simion HANCESCU